
A fém 3D nyomtatás védelmi célú felhasználása

Témaválasztásomat indokolja, hogy előzetes tanulmányaimat katonai logisztika
alapszakon, haditechnika specializáción végeztem. Jelenleg a Magyar Honvédség
Haderőmodernizációs és Transzformációs Parancsnokság, Modernizációs Igazgatóságon teljesítek szolgálatot hivatásos tisztként. BSc képzés óta figyelemmel követem az additív gyártástechnológiák gyorsütemű fejlődését, és mára már a munkám részét képezi annak a vizsgálata, hogy ezen eljárásokat hogyan lehet védelmi célú eszközgyártás szolgálatába állítani.
Dolgozatomban áttekintettem a jelenleg rendelkezésre álló fém 3D nyomtatási
technológiákat. A megismert technológiák közül a vékony porréteget terítő lézer segítségével
megvilágított (PBF – Powder Bed Fusion) eljárást találtam a legalkalmasabbnak védelmi célú
gyártásra. Majd kitekintést adtam a fém 3D nyomtatás eddigi védelmi célú alkalmazásaira.
Kutatásom legfontosabb kérdése, hogy a PBF eljárással milyen minőségben lehet
alkatrészeket gyártani, és ezek alkalmasak-e közvetlen hadiipari felhasználásra. Ennek
megállapítására alapgeometriákat nyomtattam, majd mértem a nyomtatott darabok
méretpontosságát. Az alapmérések alapján egy kiválasztott fegyveralkatrészt átterveztem 3D
nyomtatásra, majd legyártottam és mértem a geometriai pontosságát. Az elkészült
mintadarabok és mérések alapján megállapítottam, hogy a fém 3D nyomtatás közvetlenül
alkalmas egyszerűbb alkatrészek direkt gyártására. Szigorú tűréssel rendelkező alkatrészek
kritikus felületei utómunkát igényelnek. A dolgozatomban bemutatott eredmények alapján
elkészítettem egy missziós területre szállítható alkatrészutánpótló-konténer koncepcióját.



